4 A batho ba kile ba go bolelela gore ba dumela gore ditshedi di iphetogetse go nna tse dingwe ka gonne seno se theilwe mo saenseng, fa go dumela mo Modimong gone go ikaegile ka se o se dumelang? Batho ba le bantsi ba leba dilo jalo. Mme go botlhokwa gore re nne re gopotse seno: Go sa kgathalesege gore a mongwe o dumela mo Modimong kgotsa o dumela thuto ya go iphetogela ga ditshedi go nna tse dingwe, tsoopedi di tlhoka gore motho a bo a na le tumelo. Jang? Ga go ope wa rona yo o kileng a bona Modimo kgotsa yo o kileng a bona sengwe se bopiwa. (Joh. 1:18) Mme ga go motho ope yo o kileng a bona setshedi sengwe se fetoga go nna se sengwe, e ka ne e le moitsesaense kgotsa e se ene. Ka sekai, ga go ope yo o kileng a bona segagabi se se jaaka noga se fetoga go nna phologolo e e jaaka tau. (Jobe 38:1, 4) Ka jalo, mongwe le mongwe wa rona o tshwanetse go sekaseka bosupi jo bo leng gone le go dirisa bokgoni jwa gagwe jwa go akanya gore a dire ditshwetso tse di botlhale. Moaposetoloi Paulo o ne a kwala jaana ka popo: “Dinonofo tse di sa bonaleng tsa [Modimo] di bonwa sentle mo popong ya lefatshe go ya pele, ka gonne di lemogiwa ka dilo tse di dirilweng, e leng maatla a gagwe a a sa feleng le Bomodimo, mo e leng gore ga ba na seipato.”—Bar. 1:20.